钦定古今图书集成/明伦汇编/官常典/第521卷 > 石天应
## 钦定古今图书集成/明伦汇编/官常典/第521卷 > 石天应

按《元史》本传：“天应，字瑞之，兴中永德人。善骑射，豪爽
不羁，颇知读书，乡里人多归之。太祖时，太师国王木
华黎南下，天应率众迎谒军门，木华黎即承制授兴
中府尹、兵马都提控，俾从南征。天应造战攻之具，临
机应变，捷出如神。以功拜龙虎卫上将军、元帅右监
军，戍燕。天应旌旗色用黑，人目之曰‘黑军’。”屡从木华
黎大小二百馀战，常以身先士卒，累功迁右副元帅。
辛巳秋八月，从木华黎征陕右，假道西夏，自东胜济
河，南，攻葭州，拔之。天应因说太师曰：“西戎虽降，实未
可信。此州当金、夏之冲，居人健勇，仓库丰实，加以长
河为限，脱为敌军所梗，缓急非便，宜命将守之，多造
舟楫，以备不虞，此万世计也。”木华黎然之，表授金紫
光禄大夫、陕西河东路行台兵马都元帅，以劲兵五
千留守葭芦，遂造舟楫，建浮桥。诸将多言水涨波恶，
恐劳费无功。天应下令曰：“有沮吾事者，断其舌。”桥成诸将悦服。先时，葭守王公佐收合馀烬，攻函谷关，将
图复故地，及见桥成，遂溃去。于是分兵四出，悉定葭、
绥之地。一日，谒木华黎于汾水东，木华黎谕以进取
之策。天应还镇，召将佐谓曰：“吾累卿等留屯于此，今
闻河东西皆平川广野，可以驻军规取关陕，诸君以
为如何？”或谏曰：“河中虽用武之地，南有潼关，西有京
兆，皆金军所屯。且民新附，其心未一，守之恐贻噬脐
之悔。”天应曰：“葭州正通鄜延，今鄜已平，延不孤立，若
发国书，令夏人取之，犹掌中物耳。且国家之急，本在
河南，此州路险地僻，转饷甚难。河中虽迫于二镇，实
用武立功之地，北接汾、晋，西连同、华，地五千馀里，户
数十万。若起漕运以通馈饷，则关内可克期而定。关
内既定，长河以南在吾目中矣。吾年垂六十，老耄将
至，一旦卧病床笫，闻后生辈立功名，死不瞑目矣。男
儿要当死战阵以报国，是吾志也。”秋九月，遂移军河
中。既而金军果潜入中条，袭河中。天应知之，先遣骁
将吴泽伏兵要路。泽勇而嗜酒，是夕方醉卧林中，金
兵由间道已直抵城下。时兵烬后，守具未完，新附者
争缒而去，敌乘隙入。天应见火举，知敌已入，奋身角
战，左右从者四十馀骑，皆曰：“吴泽误我。”或劝西渡河，
天应曰：“先时人谏我南迁，吾违众而来此，事急弃去，
是不武也。纵太师不罪我，何面目以见同列乎？今日
惟死而已，汝等勉之。”少顷，敌兵四合，天应饮血力战，
至日午死之。木华黎闻而痛惜焉。